KIRJALLINEN KYSYMYS E-3476/02 esittäjä(t): Jan Mulder (ELDR) komissiolle. BSE-kustannuksiin liittyvien kuluttajamaksujen yhteisön puitteet.



Virallinen lehti nro 137 E , 12/06/2003 s. 0213 - 0214



KIRJALLINEN KYSYMYS E-3476/02 esittäjä(t): Jan Mulder (ELDR) komissiolle (6. joulukuuta 2002) Aihe: BSE-kustannuksiin liittyvien kuluttajamaksujen yhteisön puitteet Nautojen pakollisen BSE-testin käyttöönoton jälkeen ovat useat jäsenvaltiot alkaneet tukea tuottajia kyseisten testien kustannusten hyvittämiseksi. Tämä apu annetaan joko suoran tuen muodossa tai perimällä tietty maksu (loppu)tuotteen hinnassa. Vastauksessaan kirjalliseen kysymykseen P-3134/01(1) komissio toteaa, että arvioituaan vuonna 2001 koottuja tietoja BSE-kustannuksia koskevista tukitoimenpiteistä se päättää, mihin lisätoimiin olisi ryhdyttävä yhdenmukaisuuden syventämiseksi. 1. Onko komissio saanut tällä välin kyseisen arvioinnin päätökseen ja mihin tuloksiin arvioinnissa päädyttiin? 2. Onko komissio tullut siihen tulokseen, että mistään kriisistä ei enää ole kyse, muun muassa siitä syystä, että naudanlihan hinta on palannut entiselle tasolleen ja että sisämarkkinoiden pitäisi jälleen toimia häiriöttä? 3. Jakaako komissio sen näkemyksen, että kun otetaan huomioon BSE-testien suuret kustannukset suhteessa eläimen arvoon ja ne merkittävät häiriöt, jotka tukitoimenpiteet siten aiheuttavat kilpailulle, on kehitettävä yhteisön tason järjestely kyseisten häiriöiden torjumiseksi? 4. Katsooko komissio, että sellainen yhteisön tason järjestely, joka antaa jäsenvaltioille mahdollisuuden ottaa käyttöön lopputuotteen hintaan sisällytettävä unionin laajuinen maksu, olisi asianmukainen väline torjua pakollisten BSE-testien kustannuksista aiheutuvaa kilpailun vääristymistä yhteisön markkinoilla? (1) EYVL C 115 E, 16.5.2002, s. 230. Franz Fischlerin komission puolesta antama vastaus (23. tammikuuta 2003) Komissio on saanut päätökseen BSE-testien kustannuksiin myönnetyn valtiontuen vaikutuksia koskevan arviointinsa ja todennut, että myönnetyn valtiontuen tason vaihdellessa kilpailun vääristymisen vaara on olemassa, erityisesti teuraskarjan osalta. Komissio on kuitenkin ottanut huomioon testien tarkoituksen ja painottanut erityisesti ihmisten terveyden suojelun merkitystä, minkä vuoksi tällaisten tukien täydellinen kieltäminen ei vaikuta oikeutetulta. Tästä syystä komissio hyväksyi TSE-testien vuoksi myönnettäviä valtiontukia koskevat yhteisön suuntaviivat(1), joiden mukaisesti julkisen tuen (yhteisön tuki mukaan luettuna) kokonaismäärä saa 1. tammikuuta 2003 alkaen olla enintään 40 euroa testiä kohti, kun on kyse ihmisravinnoksi teurastettavien nautaeläinten BSE-testauksesta. Määrää voidaan tarkistaa tulevaisuudessa testauskustannusten laskiessa. Muiden eläinten TSE-testeihin jäsenvaltiot voivat edelleen myöntää tukea enimmillään 100 % kustannuksista. Puiteasetus, jossa jäsenvaltioille annettaisiin mahdollisuus ottaa käyttöön lopputuotteesta perittävä maksu, ei vaikuttaisi vähentävän kilpailun vääristymisen vaaraa. Vapaaehtoinen järjestelmä, jossa maksun käyttöönottaminen jää jäsenvaltioiden päätäntävaltaan, ei edistä yhdenmukaisuutta. Komissio ei tällä hetkellä tunne tarvetta uusiin lainsäädännöllisiin toimiin. Valtiontukea koskevissa uusissa suuntaviivoissa vahvistetut periaatteet vaikuttavat asianmukaiselta välineeltä, mikäli tukia tarkasteltaessa havaitaan kilpailun vääristymistä. Komissio aikoo silti seurata markkinoiden kehitystä myös vastaisuudessa. Lopuksi on vielä todettava, että valtiontukea koskevat uudet suuntaviivat hyväksyttiin tilanteessa, jossa yhteisön naudanlihamarkkinoilla vallitsi yleinen tasapaino ja suotuisa hintataso. (1) EYVL C 324, 24.12.2002.